2025 11 05 // Pranešimas žiniasklaidai

**„Avia Solutions Group“ įsteigė oro linijas Malaizijoje**

„Avia Solutions Group“ oro linijų bendrovė „Ascend Airways Malaysia“ gavo Oro vežėjo sertifikatą (angl. AOC) Malaizijoje. Oro linijos teiks ACMI (orlaivių nuoma su įgula, technine priežiūra ir draudimu) paslaugas – dar šiemet pradės vykdyti krovininius skrydžius, o 2026 m. pradžioje pradedami keleiviniai skrydžiai ir bus tęsiama tolimesnė orlaivių parko plėtra.

Remiantis „Boeing“ prognozėmis, Pietryčių Azijos aviacijos sektorius kasmet augs po 7,2 proc. artimiausius dvidešimt metų, o plėtra šiame regione yra vienas iš strateginių „Avia Solutions Group“ prioritetų. Šių metų spalį Oro vežėjo sertifikatą gavo kita regione veikianti grupės oro linijų bendrovė – „Thai SmartLynx“.

„Grupės plėtra Pietų pusrutulyje – pagrindinė strateginė plėtros kryptis mūsų ACMI verslo modeliui. Malaizija labai perspektyvi ir strategiškai svarbi rinka, kuri jungia Pietryčių Azijos regioną su Kinija ir Indija. Tikime, kad mūsų plėtra šioje šalyje prisidės prie viso regiono aviacijos sektoriaus augimo“, – teigia „Avia Solutions Group“ generalinis direktorius Jonas Janukėnas.

Grupė šiuo metu turi oro vežėjo sertifikatus Europoje, Azijoje ir Lotynų Amerikoje. Plėtra visame pasaulyje padeda efektyviai valdyti grupės orlaivių parką, kurį šiuo metu sudaro 187 orlaiviai.

Šiuo metu aviacijos įmonių grupė valdo oro operatoriaus sertifikatus šiose šalyse: Jungtinė Karalystėje, Tailande, Maltoje, Slovakijoje, Lietuvoje bei Turkijoje. Europoje turimi AOC suteikia daugiau lankstumo teikiant ACMI paslaugas Argentinoje, Čilėje, Meksikoje, Indijoje, Vietname, Kolumbijoje bei Kanadoje bei vykdant tarptautinius maršrutus iš JAV.

**Apie „Avia Solutions Group“**

„Avia Solutions Group“ valdo 187 orlaivių parką. Iš viso grupę sudaro daugiau nei 200 įmonių, vienijančių tarptautinę 14 tūkst. specialistų komandą. Be orlaivių nuomos, grupė teikia platų spektrą aviacijos paslaugų, tokių kaip orlaivių remontas, pilotų bei įgulos mokymai, antžeminis aptarnavimas ir kita.

**Kontaktinis asmuo**

Silvija Šileikė  
Komunikacijos departamento direktorė  
Avia Solutions Group  
+37067122697  
[silvija.sileike@aviasg.com](mailto:silvija.sileike@aviasg.com)